Átta þingmenn vilja láta kanna viðhorf útlendinga til áframhaldandi hvalveiða Íslendinga og áhrif hvalveiðanna á sölu á íslenskri vöru erlendis , áhuga þeirra á að ferðast til Íslands og áhrif á vörumerkið Ísland . Hafa þeir lagt fram þingsályktunartillögu þess efnis á Alþingi . Flutningsmenn þingsályktunartillögunnar eru Þorgerður Katrín Gunnarsdóttir , Hanna Katrín Friðriksson , Jón Steindór Valdimarsson og Þorsteinn Víglundsson úr Viðreisn , Helga Vala Helgadóttir og Logi Einarsson úr Samfylkingunni , Þórhildur Sunna Ævarsdóttir úr Pírötum og Andrés Ingi Jónsson , óháður þingmaður . Þau beina sjónum sínum sérstaklega að viðhorfi almennings í Þýskalandi , Frakklandi , Bretlandi , Kanada og Bandaríkjunum . Tillagan er orðuð þannig : „ Alþingi ályktar að fela utanríkisráðherra að láta kanna viðhorf almennings í Þýskalandi , Frakklandi , Bretlandi , Kanada og Bandaríkjunum til áframhaldandi hvalveiða Íslands og hvaða áhrif áframhaldandi veiðar geti mögulega haft á : a . sölu á íslenskum vörum á mörkuðum í þessum löndum , b . ferðamenn sem koma til Íslands eða hafa hug á því , c . vörumerkið Ísland . Ráðherra kynni Alþingi niðurstöður könnunarinnar þegar þær liggja fyrir , þó eigi síðar en 1. maí 2020 . “ Í greinargerð með tillögunni segir að reglugerð sem sjávarútvegsráðherra undirritaði og heimilar áframhaldandi veiðar á langreyði og hrefnu í landhelgi Íslands til næstu fimm ára sé að mati þingmannanna „ meiri háttar ákvörðun “ sem þurfi að skoða betur áður en veiðar hefjist .